**Ministru kabineta noteikumu projekta “Grozījumi Ministru kabineta 2014. gada 30. septembra noteikumos Nr. 589 “Tiesu administrācijas nolikums”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2014. gada 22. aprīļa sēdes protokola Nr. 24 32. § 5. punkts un Tieslietu ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Par valsts nodevu uzskaites regulējumu**  Saskaņā ar Ministru kabineta 2014. gada 22. aprīļa protokola Nr. 24 32. § “Informatīvais ziņojums “Par valsts nodevu administrēšanas procesa un ieņēmumu uzskaites sistēmas pilnveidošanu” 4. punktu nozaru ministrijām tika dots uzdevums izstrādāt un iesniegt Finanšu ministrijai normatīvo aktu grozījumu projektus, nosakot valsts nodevu administrējošo institūciju gadījumos, ja valsts nodevas administrēšanas process ir sadalīts starp tiesu iestādēm vai tiesu varai piederīgām amatpersonām, valsts kapitālsabiedrībām, nevalstiskām organizācijām, kā arī citiem komersantiem.  Minēto uzdevumu izpildot, Tieslietu ministrija iesniedza Finanšu ministrijai Ministru kabineta noteikumu projektu “Grozījums Ministru kabineta 2014. gada 30. septembra noteikumos Nr. 589 “Tiesu administrācijas nolikums””.  Savukārt atbilstoši minētā protokollēmuma 5. punktā noteiktajam Finanšu ministrijai tika dots uzdevums apkopot un finanšu ministram iesniegt Ministru kabinetā šī protokollēmuma 4. punktā minēto normatīvo aktu grozījumu projektus.  Izpildot minēto uzdevumu, kā arī ievērojot š.g. 16. novembrī Saeimas pieņemto likumu “Grozījumi likumā “Par nodokļiem un nodevām””, kurā iekļautais regulējums cita starpā paredz pienākumu valsts nodevas administrācijai veikt valsts budžetā ieskaitāmo valsts nodevu uzskaiti (minētais regulējums būs piemērojams ar 2018. gada 1. jūliju), ir nepieciešams izstrādāt attiecīgus grozījumus Ministru kabineta 2014. gada 30. septembra noteikumos Nr. 589 “Tiesu administrācijas nolikums” (turpmāk – Noteikumi Nr. 589).  Saskaņā ar likuma “Par nodokļiem un nodevām” 1. panta 5.1 punktu valsts nodevas administrācija ir institūcija, izņemot pašvaldības institūciju vai tās struktūrvienību, kas normatīvajos aktos noteiktajā kārtībā sniedz no tās funkcijām izrietošu pakalpojumu vai nodrošinājumu, par kuru maksājama valsts nodeva, kas ieskaitāma valsts budžetā, un vienlaikus kontrolē maksājamās valsts nodevas samaksu un veic tās uzskaiti, ja normatīvajos aktos nav noteikts citādi.  Kā izriet no likuma “Par tiesu varu” 107.1 panta pirmās daļas, Tiesu administrācija ir tieslietu ministra padotībā esoša tiešās pārvaldes iestāde, kas organizē un nodrošina rajonu (pilsētu) tiesu, apgabaltiesu un zemesgrāmatu nodaļu administratīvo darbu. Savukārt Tiesu administrācijas funkcijas, tiesības un uzdevumi ir noteikti Noteikumos Nr. 589.  Atbilstoši minēto noteikumu 3. punktā noteiktajam Tiesu administrācija organizē un nodrošina tiesu iestāžu administratīvo darbu, nodrošina Tiesu administrācijas pārziņā un turējumā esošo valsts informācijas sistēmu darbību un attīstību, nodrošina Tiesu ekspertu padomes un Tiesu ekspertu reģistra darbību.  Tādējādi, ņemot vērā Tiesu administrācijas kompetenci, attiecībā uz valsts nodevām, kas maksājamas par tiesu sniegtajiem pakalpojumiem un par izpildu dokumenta iesniegšanu zvērinātam tiesu izpildītājam, kā valsts nodevu administrācija ir nosakāma Tiesu administrācija, kas šajā gadījumā ir uzskatāma par izņēmumu no vispārējā likuma “Par nodokļiem un nodevām” regulējuma.  Ņemot vērā minēto specifiku, likuma “Par nodokļiem un nodevām” 18. panta 1.1 daļā iekļautais regulējums paredz pienākumu valsts nodevas administrācijai, kas administrē valsts nodevas par darbību veikšanu tiesu iestādēs, veikt valsts budžetā ieskaitāmo valsts nodevu uzskaiti, bet neparedz tādus pienākumus, kā piemēram, kontrolēt nodevu aprēķināšanas un maksāšanas pareizību vai kontrolēt nodevu parādus.  Vienlaikus, lai arī interpretējot minētajā normā iekļauto terminu “valsts nodevas par darbību veikšanu tiesu iestādēs” šaurākā institucionālajā nozīmē, tajā neiekļaujas “valsts nodevas, kas maksājamas par izpildu dokumentu iesniegšanu zvērinātam tiesu izpildītājam izpildei”, tomēr likuma “Par nodokļiem un nodevām” 18. panta 1.1 daļā minētais termins tiek lietots plašākā nozīmē, to attiecinot uz ikvienu valsts nodevu, kas tiešā vai netiešā veidā ir saistīta ar tiesu iestāžu veiktajām darbībām (ar tiesu iestādi šajā gadījumā tiek saprasta ne tikai tiesa, bet arī tiesu sistēmai piederošas amatpersonas, kā piemēram, zvērināti tiesu izpildītāji un zvērināti notāri). Šāds interpretācijas rezultāts ir iegūstams, noskaidrojot minētā regulējuma izstrādes jēgu un mērķi. Proti, kā izriet no likumprojekta “Grozījumi likuma “Par nodokļiem un nodevām”” sākotnējās ietekmes novērtējuma ziņojuma (anotācijas)[[1]](#footnote-1) I sadaļas 2. punkta, valsts nodevu uzskaites prasības ir attiecināmas arī uz tiesu varai piederīgajām amatpersonām un institūcijām. Tādēļ minētā likumprojekta anotācijas IV sadaļas 1. punktā tika noteikts, ka attiecībā uz regulējumu par valsts nodevu administrēšanu cita starpā ir nepieciešams izstrādāt arī grozījumus Noteikumos Nr. 589, lai noteiktu Tiesu administrācijai uzdevumu nodrošināt valsts nodevas, kas maksājama par nodrošinājuma sniegšanu tiesu iestādēs, uzskaiti, kā arī nodrošināt valsts nodevas, kas maksājama par pieteikuma iesniegšanu zvērinātam tiesu izpildītājam nodrošinājuma saņemšanai, uzskaiti.  Tādējādi, ņemot vērā likuma “Par nodokļiem un nodevām” 18. panta 1.1 daļā noteikto valsts nodevas administrācijas pienākumu veikt valsts budžetā ieskaitāmo valsts nodevu uzskaiti, izstrādātais Ministru kabineta noteikumu projekts “Grozījumi Ministru kabineta 2014. gada 30. septembra noteikumos Nr. 589 “Tiesu administrācijas nolikums”” (turpmāk – Projekts) paredz Tiesu administrācijai (kā valsts nodevas administrācijai) izdalīt šādus uzdevumus:  -  nodrošināt par tiesā veiktajām darbībām maksājamo valsts nodevu uzskaiti;  Ņemot vērā, ka speciālie likumi reglamentē kancelejas nodevas kā īpašus valsts budžetā ieskaitāmus maksājumus un likums “Par nodokļiem un nodevām” nedefinē un nereglamentē, kā arī nekad nav nedz definējis kancelejas nodevu, nedz reglamentējis ar kancelejas nodevu saistītus jautājumus (piemēram, to aprēķināšanas, iekasēšanas un atmaksāšanas kārtību), Projektā atrunātā uzskaite sevī neietver kancelejas nodevu uzskaiti, bet gan attiecas tikai uz valsts nodevu uzskaiti. Arī valsts nodevu uzskaitījumā, kas līdz 2017. gada 31. decembrim pilnā apjomā bija iekļauts likuma “Par nodokļiem un nodevām” 11. pantā, nekad nav bijušas ietvertas kancelejas nodevas, savukārt, kā izrietēja no šī likuma regulējuma, valsts nodevas objekts obligāti bija paredzams likumā “Par nodokļiem un nodevām”, jo pretējā gadījumā šādu normu piemērošana (par valsts nodevu iekasēšanu) nebija pieļaujama tikmēr, kamēr nebija stājušies spēkā atbilstoši grozījumi šajā likumā.  -  nodrošināt valsts nodevas par izpildu dokumenta iesniegšanu zvērinātam tiesu izpildītājam uzskaiti.  **Par regulējumu attiecībā uz valsts nodevu un citu maksājumu atmaksāšanu**  Šobrīd saskaņā ar Noteikumu Nr. 589 5.2. apakšpunktu Tiesu administrācija atbilstoši kompetencei ir tiesīga sniegt atzinumu par Tiesu administrācijas administrētajos valsts budžeta kontos iemaksāto valsts nodevu vai citu maksājumu atmaksāšanu un atbilstoši kompetencei atmaksāt maksājumus, ja persona iemaksājusi valsts nodevu vai citu maksājumu nepareizajā Tiesu administrācijas administrētajā valsts budžeta kontā, vai, ja personas pieteikums vai nostiprinājuma lūgums tiesu iestādē nav iesniegts.  Tiesu administrācija ir konstatējusi, ka normatīvajos aktos nav regulēti gadījumi, kad personas pieteikums vai sūdzība tiesu iestādē ir iesniegta, bet persona to atsauc pirms tiesas nolēmuma par pieteikuma vai sūdzības tālāko virzību.  Kā uzskata Tieslietu ministrija, gadījumos, kad persona atsaukusi pieteikumu pirms jautājuma izlemšanas par pieteikuma pieņemšanu un civillietas ierosināšanu saskaņā ar Civilprocesa likuma 131. pantu un tiesa nav lēmusi jautājumu par valsts nodevas atmaksu, ar valsts nodevas atmaksu saistītā lēmuma pieņemšana ir Tiesu administrācijas kompetencē.  Tiesu prakse šajās situācijās ir atšķirīga un balstīta uz dažādām tiesību normu interpretācijām. Daļā gadījumu tiesas norāda uz Tiesu administrācijas kompetenci lemt par tiesas izdevumu atmaksu, daļā gadījumu tiesas lemj par tiesas izdevumu atmaksu par labu personai, bet citos gadījumos tiesas lemj par valsts nodevas atmaksu, bet noraida lūgumu atmaksāt ar lietas izskatīšanu saistītos izdevumus, jo to atmaksa Civilprocesa likuma 37. pantā nav paredzēta.  Civilprocesa likuma 34. panta sestā daļa noteic, ka, iesniedzot izpildu rakstu vai citu izpildu dokumentu izpildei, maksājama valsts nodeva. Minētā nodeva iemaksājama valsts pamatbudžeta ieņēmumu kontā Valsts kasē Nr. LV71TREL1060190911300 (Nodeva par izpildu dokumentu iesniegšanu). Atbilstoši likuma “Par nodokļiem un nodevām” 28.2 pantam atmaksu no minētā konta veic Valsts ieņēmumu dienests, kad ir saņēmis tās institūcijas vai amatpersonas rakstveida atzinumu, kura sniegusi pakalpojumu vai devusi nodrošinājumu, vai kuras administrētajā kontā valsts nodeva iemaksāta nepareizi.  Saskaņā ar Tiesu izpildītāju likuma 156.1 panta trešo daļu Tiesu administrācija ir Izpildu lietu reģistra pārzinis un turētājs, tādēļ Tiesu administrācijas rīcībā ir informācija par zvērinātiem tiesu izpildītājiem izpildei nodotām izpildu lietām un par personu iemaksāto maksājumu piesaisti izpildu lietai. Savukārt zvērinātam tiesu izpildītājam ir pieejama informācija tikai par tā lietvedībā esošajām izpildu lietām. Ievērojot minēto, Valsts ieņēmumu dienests lūdz Tiesu administrācijai sniegt ziņas par to, vai ir izpildāms personas lūgums par valsts pamatbudžeta ieņēmumu kontā Valsts kasē Nr. LV71TREL1060190911300 veiktā maksājuma atmaksu.  No noteikumu Nr. 589 5.2. apakšpunkta izriet, ka Tiesu administrācijas kompetencē nav atzinuma sniegšana, ja persona iemaksājusi maksājumu valsts pamatbudžeta ieņēmumu kontā Valsts kasē Nr. LV71TREL1060190911300 par izpildu dokumenta iesniegšanu zvērinātam tiesu izpildītājam izpildei.  Ievērojot minēto, un lai noteiktu Tiesu administrācijas kompetenci attiecībā uz nepareizi iemaksātajām valsts nodevām (valsts nodevas pārmaksas gadījumā par atmaksu lemj tiesa), kā arī ņemot vērā, ka Tiesu administrācija sniedz atzinumus arī gadījumos, kad ir pārmaksāti un nepareizi iemaksāti naudas sodi, ko uzliek tiesa, ar Projektu ir precizēts pašreizējais regulējums, nosakot, ka Tiesu administrācijas uzdevums ir pēc pieprasījuma (personas vai Valsts ieņēmumu dienesta) sniegt atzinumu par iemaksātās valsts nodevas un naudas soda, ko uzliek tiesa, summas atmaksāšanu, ja:  1) persona nepareizi iemaksājusi valsts nodevu;  2) persona pārmaksājusi vai nepareizi iemaksājusi naudas sodu, ko uzliek tiesa;  3) personas pieteikums vai nostiprinājuma lūgums tiesā nav iesniegts;  4) izpildu dokuments zvērinātam tiesu izpildītājam izpildei nav iesniegts;  5) persona tiesā iesniegtu pieteikumu vai sūdzību atsaukusi līdz jautājuma lemšanai par:  -  pieteikuma vai sūdzības pieņemšanu un lietas ierosināšanu;  -  atteikšanos pieņemt pieteikumu vai sūdzību;  -  pieteikuma vai sūdzības atstāšanu bez virzības.  Tāpat Projektā iekļautais regulējums paredz atsevišķi izdalīt Tiesu administrācijas uzdevumu pēc pieprasījuma un atbilstoši tiesas nolēmumam (ja tāds ir paredzēts normatīvajos aktos) veikt no Tiesu administrācijai atvērtā konta Valsts kasē (piemēram, no konta Nr.LV85TREL2190458018000) iemaksātā maksājuma atmaksu.  Tādējādi līdz šim vienā noteikumu Nr. 589 apakšpunktā ietvertie divi Tiesu administrācijas uzdevumi skaidrības nolūkos ir izdalīti divos atsevišķos apakšpunktos.  Tāpat Projektā ir atsevišķi izdalīts Tiesu administrācijas uzdevums pēc savas iniciatīvas, pēc pieprasījuma un atbilstoši tiesas nolēmumam veikt no Tiesu administrācijas atvērtā konta Valsts kasē nepareizi iemaksātā maksājuma novirzīšanu uz atbilstošo kontu. |
| 3. | Projekta izstrādē iesaistītās institūcijas | Tieslietu ministrija un Tiesu administrācija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā iekļautais regulējums skars Tiesu administrāciju, privātpersonas, kuras maksās attiecīgās valsts nodevas un citus maksājumus un prasīs to atmaksu, tiesas (t.sk. zemesgrāmatu nodaļas), zvērinātus tiesu izpildītājus un Valsts ieņēmumu dienestu. |
| 2. | Tiesiskā regulējuma ietekme uz tautsaimniecību un administratīvo slogu | Projektā iekļautajam regulējumam attiecībā uz valsts nodevu uzskaites veikšanu ir pozitīva ietekme uz sabiedrību, ņemot vērā, ka tā rezultātā būs iespējams izvērtēt konkrētās valsts nodevas lietderību un efektivitāti.  Vienlaikus administratīvais slogs palielināsies Tiesu administrācijai, ņemot vērā, ka pilnveidotais valsts nodevu regulējums paredz tām izdalīt pienākumu veikt detalizētu valsts nodevu uzskaiti.  Savukārt regulējumam attiecībā uz atzinumu sniegšanu par valsts nodevu atmaksām un citu maksājumu atmaksāšanu nav ietekme uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018. gads** | | Turpmākie trīs gadi (*euro*) | | |
| **2019** | **2020** | **2021** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets |  |  | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets |  |  | 0 | 0 | 0 |
| 2.3. pašvaldību budžets |  |  | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  | 0 | 0 | 0 |
| 3.3. pašvaldību budžets |  | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  | 0 | 0 | 0 |
| 5.2. speciālais budžets |  | 0 | 0 | 0 |
| 5.3. pašvaldību budžets |  | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar | | | | |
| 7. Cita informācija | Valsts nodevu uzskaites regulējuma ietekme uz valsts budžetu atspoguļota Ministru kabineta noteikumu projekta “Valsts nodevu uzskaites noteikumi” (VSS-1282) anotācijā, kurā norādīts, ka papildu finansējums valsts nodevu uzskaitei nav nepieciešams un valsts nodevas administrācija strādā tai piešķirtā budžeta līdzekļu ietvaros. | | | | |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Projekta izstrādi 2017. gada 22. novembrī ir ievietota Finanšu ministrijas mājas lapā sadaļā “Sabiedrības līdzdalība” (pieejama: http://www.fm.gov.lv/lv/sabiedribas\_ lidzdaliba/tiesibu\_\_aktu\_projekti/nodoklu\_politika#project427). |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja izteikt savu viedokli par Projekta izstrādi. |
| 3. | Sabiedrības līdzdalības rezultāti | Pēc Finanšu ministrijas mājaslapā publicētās informācijas ierosinājumi, iebildumi vai priekšlikumi par Projekta izstrādi netika saņemti. |
| 4. | Cita informācija | Sabiedrība pēc Projekta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesu administrācija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts paplašina Tiesu administrācijas kompetenci, ņemot vērā, ka turpmāk valsts nodevas būs jāuzskaita detalizētā pakāpē.  Projekts neparedz izveidot jaunas institūcijas, kā arī reorganizēt vai likvidēt esošās institūcijas. |
| 3. | Cita informācija | Nav |

Finanšu ministre D. Reizniece-Ozola

Šēfere, 67083942

evita.sefere@fm.gov.lv

1. skatīt: http://titania.saeima.lv/LIVS12/SaeimaLIVS12.nsf/0/6110856AB3D7D9F7C225815500454342?OpenDocument#b [↑](#footnote-ref-1)